รัฐมนตรีว่าการกระทรวงมหาดไทย ระบุยังมีพื้นที่ได้รับผลกระทบจากน้ำท่วมอีก 7 จังหวัด โดยเจ้าหน้าที่ระดมความช่วยเหลืออย่างเต็มที่
รัฐมนตรีว่าการกระทรวงมหาดไทย ระบุยังมีพื้นที่ได้รับผลกระทบจากน้ำท่วมอีก 7 จังหวัด โดยเจ้าหน้าที่ระดมความช่วยเหลืออย่างเต็มที่ และในช่วง 2-3 วัน จะยังคงเฝ้าระวังสถานการณ์ต่อเนื่องพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ยอมรับว่า ยังมีอีก 7 จังหวัดที่สถานการณ์น้ำท่วมยังวิกฤต แบ่งเป็นพื้นที่ภาคตะวันออกเฉียงเหนือ 5 จังหวัด และจังหวัดพิจิตรกับพิษณุโลก ที่ยังมีน้ำท่วมขังและระบายไม่ได้ ซึ่งเจ้าหน้าที่ระดมความช่วยเหลืออย่างเต็มที่ทั้งในเรื่องการอพยพผู้ประสบภัยออกจากพื้นที่และใช้เรือในพื้นที่ที่รถไม่สามารถเข้าไปได้เพื่ออำนวยความสะดวกด้านการจราจร อย่างไรก็ตาม แม้ขณะนี้ภาพรวมสถานการณ์อุทกภัยมีปริมาณน้ำฝนเพิ่มเติมเพียงเล็กน้อย แต่ช่วง 2-3 วันข้างหน้าต้องมีการติดตามและเฝ้าระวังต่อไปเนื่องจากกรมอุตุนิยมวิทยา ประกาศว่าประเทศไทยจะได้รับผลกระทบจากอิทธิพลลมมรสุม ส่วนสถานการณ์น้ำท่วมพื้นที่จังหวัดลุ่มแม่น้ำเจ้าพระยานั้น รัฐมนตรีว่าการกระทรวงมหาดไทย กล่าวว่า ขณะนี้กรมชลประทานยังรักษาการระบายน้ำที่ 900 ลูกบาศก์เมตรต่อวินาที โดยจะระบายน้ำให้ได้ระหว่าง 900 - 1,200 ลูกบาศก์เมตรต่อวินาที ซึ่งจากประสบการณ์หากไม่เกิน 1,000 ลูกบาศก์เมตรต่อวินาที ก็จะไม่กระทบ แต่หากเกิน 1,000 ลูกบาศก์เมตรต่อวินาทีจะมีบางพื้นที่ในจังหวัดพระนครศรีอยุธยาและริมน้ำเจ้าพระยาที่เกิดผลกระทบบ้างและยังไม่กระทบประชาชนมากนัก ซึ่งถือเป็นประจำทุกปี ทั้งนี้จะไม่มีการระบายน้ำมากกว่านี้